15.

võtab teadmiseks, et Türgis võeti 2021. aastal vastu neljas ja viies õiguspakett, mis on küll samm õiges suunas, ent olemuselt on paketid tagasihoidlikud ega lahenda peamisi probleeme; kinnitab siiski, et praegused probleemid ei tulene mitte ainult probleemsetest õigusaktidest, vaid on sageli põhjustatud sellest, et puudub poliitiline tahe olemasolevaid asjakohaseid sätteid rakendada; on jätkuvalt mures õigusriigi ning kohtusüsteemi sõltumatuse ja erapooletuse jätkuva nõrgenemise pärast Türgis ühes valitsuse viimastel aastatel läbi viidud kollektiivsete koondamiste heidutava mõjuga ning täitevvõimude avalike avaldustega pooleliolevate kohtuasjade kohta, mis õõnestavad kohtusüsteemi sõltumatust, erapooletust ja üldist suutlikkust pakkuda tõhusat õiguskaitset inimõiguste rikkumiste korral; märgib kahetsusega, et selle taustal ei lahenda kohtureformid neid põhimõttelisi puudusi; rõhutab, et see on äärmiselt murettekitav valdkond, kuna see on toimiva demokraatliku süsteemi nurgakivi, mis on elanikkonna teenistuses ja teenib selle huve; märgib, et 2021. aasta jaanuaris nimetati Türgi konstitutsioonikohtus ametisse kohtunik, kes oli olnud vaid 20 päeva ametis kassatsioonikohtus ja varem tegutsenud Istanbuli peaprokurörina, kus osales muu hulgas Osman Kavala, Gezi pargi meeleavaldajate ning ajakirjanike Can Dündari ja Erdem Güli vastu algatatud vastuolulistes kohtuasjades; juhib tähelepanu, et kohtusüsteemi sõltumatuse puudumise osas on peamine mureküsimus kohtunike ja prokuröride nõukogu; kordab nõudmist, et kõrvaldataks vajakajäämised selle nõukogu liikmete struktuuris ja valikuprotsessis, eesmärgiga tagada nõukogu sõltumatus ja teha lõpp selle meelevaldsetele otsustele; mõistab teravalt hukka paljude Türgi kohtunike ja prokuröride ametist tagandamise ja sunniviisilise ametist vabastamise; tuletab meelde, et iga kohtuniku ametist tagandamine ja ametisse nimetamine peaks toimuma eriti range kontrolli all, et täitevorganil ei ole lubatud sekkuda kohtusüsteemi või püüda seda mõjutada, ning et kohtuniku ametisse nimetamisel tuleb järgida sõltumatuse ja erapooletuse põhimõtteid; on šokeeritud terrorismis süüdistatavaid isikuid esindavate advokaatide puhul teatatud tagakiusamismustrist, kusjuures advokaatidele esitatakse süüdistus sama kuriteo eest kui nende klientidele või sellega seotud kuriteo eest olukorras, kus see kujutab endast selget takistust õiglase kohtuliku arutamise õiguse kasutamisele ja õiguskaitse kättesaadavusele; nõuab tungivalt, et Türgi valitsus tagaks advokaatide sõltumatu töö ja vabastaks kõik isikud, kes on ebaseaduslikult kinni peetud lihtsalt oma õiguslike kohustuste täitmise pärast; märgib sügava murega, et sõltumata eriolukorra ametlikust lõpetamisest 2018. aasta juulis, on selle mõju demokraatiale ja põhiõigustele jätkuvalt tugevalt tunda ning mõjutab paljusid isikuid, sealhulgas rohkem kui 152 000 riigiteenistujat, sealhulgas õpetajaid, arste, (rahu-uuringutega tegelevaid) teadlasi, juriste, kohtunikke ja prokuröre, kes vallandati meelevaldselt ja kellel keelati alaliselt kas avalikus sektoris või koguni oma ametikohal töötamine; rõhutab, et sellisel vallandamisel on vallandatavale ja tema perekonnale jätkuvalt laastav mõju, kaasa arvatud kestev sotsiaalne ja ametialane häbimärgistamine; väljendab sügavat kahtlust erioluolukorra meetmete uurimise komisjoni kui riigisisese õiguskaitsevahendi toimimise suhtes, kuna komisjon ei ole sõltumatu ega erapooletu; märgib, et meelevaldne passide tühistamine, hoolimata mõnest sellega seoses tehtud parandusest, on endiselt suur liikumisvabaduse piiramine;